На основу члана 181. Закона o правима бораца, војних инвалида, цивилних инвалида рата и чланова њихових породица („Службени гласник РС”, број 18/20),

министар за рад, запошљавање, борачка и социјална питања доноси

ПРАВИЛНИК

О НАЧИНУ ИСПЛАТЕ НОВЧАНИХ ПРИМАЊА

„Службени гласник РС“, број 161 од 31. децембра 2020. године

Члан 1.

Овим правилником се прописује начин исплате месечних и других новчаних износа примања прописаних законом који уређује права бораца, војних инвалида, цивилних инвалида рата и чланова њихових породица (у даљем тексту: закон), начин вођења евиденције о извршеним исплатама и начин подношења извештаја о утрошеним средствима.

Члан 2.

Лична инвалиднина, породична инвалиднина, додатак за негу, ортопедски додатак, инвалидски додатак, месечно новчано примање, породични додатак и борачки додатак – одређују се у месечним износима, доспевају након што решење о признатом праву постане коначно и правноснажно, а исплаћују се уназад, на рачуне корисника.

Други новчани износи примања по закону, доспевају након што решење о признатом праву постане коначно и правноснажно, а исплаћују се уназад, на рачуне корисника.

Исплата се врши на рачуне корисника права, отворених код банке са којом министарство надлежно за послове борачко-инвалидске заштите (у даљем тексту: Министарство) има закључен уговор о пружању банкарских услуга.

Члан 3.

Накнада трошкова у вези са остваривањем права на медицинско-техничка помагала, бањско-климатски опоравак и бесплатном и повлашћеном вожњом исплаћује се на рачуне пружаоца услуга, по извршеној услузи и пријему уредне документације у роковима који су дефинисани прописима који регулишу ову облaст.

Члан 4.

Tрошкове пружања банкарских услуга насталих у извршавању исплате месечних и других новчаних износа примања прописаних законом сноси Министарство.

Члан 5.

Исплата накнаде за рад чланова лекарске комисије и секретара лекарске комисије врши се на рачун члана односно секретара.

Члан 6.

Исплата личне инвалиднине, додатка за негу, ортопедског додатка, породичне инвалиднине, додатка за родитеља палог борца и увећане породичне инвалиднине корисницима који имају пребивалиште у иностранству врши се на начин прописан за вршење платног промета са иностранством.

Исплате из става 1. овог члана могу се вршити према избору корисника - преко рачуна који корисник отвори у земљи или у иностранству.

Члан 7.

Исплате из члана 2. став 1. овог правилника врши Министарство на основу података које је првостепени орган унео у Јединствену евиденцију података.

Првостепени орган, након извршене контроле, даје налог за исплату електронским путем кроз апликацију Јединствене евиденције података.

Члан 8.

Евиденција о извршеним исплатама корисницима води се у апликацији Јединствена евиденција података.

Извештај о утрошеним средствима сачињава Министарство.

Члан 9.

Даном ступања на снагу овог правилника престају да важе Правилник о начину исплате новчаних примања прописаних Законом о основном правима бораца, војних инвалида, и породица палих бораца („Службени лист СРЈ”, број 37/98), Правилник о начину исплаћивања новчаних примања по Закону о правима бораца, војних инвалида и чланова њихових породица („Службени гласник СРС”, број 18/90) и Правилник о начину преноса средстава за исплату новчаних примања по Закону о правима бораца, војних инвалида и чланова њихових породица („Службени гласник СРС”, број 18/90).

Члан 10.

Овај правилник ступа на снагу осмог дана од дана објављивања у „Службеном гласнику Републике Србије”.

 Број: 110-00-563/2020-11

У Београду, 28. децембар 2020. године

Министар

проф. др Дарија Кисић Тепавчевић, с.р.